7 Le fa go ntse jalo, le fa e le eng se re se dirang, re tshwanetse go gakologelwa gore le fa gone re ka se ka ra kgona go laola se se diragetseng, re ka kgona go laola tsela e re se tsibogelang ka yone. Fa re sa laole tsela e re tsibogelang ka yone boemo jo mo go jone re bonang e kete re diretswe tshiamololo, seo se ka nna sa senya kagiso ya rona go feta tshiamololo eo ka boyone. (Diane 18:14) Re ka nna ra bo ra kgopega mme ra tlogela go kopanela le phuthego go fitlha re bona tshiamiso e dirwa. Mopesalema o ne a kwala gore ba ba ratang melao ya ga Jehofa “ga ba na sekgopi.” (Pesalema 119:165) Boammaaruri ke gore mongwe le mongwe o direlwa tshiamololo nako le nako. O se ka wa letla dilo tse di tshwanang le tseno tse di bosula di go kgoreletsa go direla Jehofa. Go na le moo, a kagiso ya ga Keresete e laole mo pelong ya gago.